b'\n_START_ARTICLE_\nKummibursera\n_START_SECTION_\nKirjeldus\n_START_PARAGRAPH_\nKummibursera on keskmise suurusega heitlehine v\xc3\xb5i osaliselt igihaljas kiirekasvuline troopiline puu, mis v\xc3\xb5ib kasvada kuni 15,2 m k\xc3\xb5rguseks. Massiivsest kuni 0,9 m l\xc3\xa4bim\xc3\xb5\xc3\xb5duga t\xc3\xbc\xc3\xbcakast ja k\xc3\xb5verast t\xc3\xbcvest hargnevad j\xc3\xa4ssakad ebakorrap\xc3\xa4rase kujuga oksad. Punakaspruuni kestendavalt koorduva pealiskihi alt paistab oliivroheline v\xc3\xb5i hallikas sile puukoor. Koor on vaigune ja t\xc3\xa4rpentini meenutava l\xc3\xb5hnaga. Liitlehed 10,2\xe2\x80\x9320,3\xc2\xa0cm pikkused, 2,5\xe2\x80\x935,1\xc2\xa0cm pikkused lehekesed ovaalsed v\xc3\xb5i s\xc3\xbcstjad. Lehed langevad varakevadel vahetult enne uute lehtede ilmumist. \xc3\x95itseb talvel, samal puul on tavaliselt nii isas- kui ka emas\xc3\xb5ied. Puit on hele, pehme ja kerge.\n_START_SECTION_\nLevila\n_START_PARAGRAPH_\nKummibursera kasvab looduslikult L\xc3\xb5una-Floridas, Mehhikos, k\xc3\xb5ikides Kesk-Ameerika maades, Kariibi mere saartel ning L\xc3\xb5una-Ameerika p\xc3\xb5hjaosas Guyanas, Venezuelas ja Brasiilias Roraima ja Amazonase osariikides.\n_START_SECTION_\nKasutamine\n_START_PARAGRAPH_\nEbahariliku, kuid atraktiivse koore ja t\xc3\xbcve t\xc3\xb5ttu on kummibursera linnahaljastuses populaarne varjupuu. Kergesti kasvamaminevaid oksi kasutatakse "elavate" tarade istutamiseks. Vaigust valmistatakse liimi ja v\xc3\xa4rnitsat. Haitilased valmistavad t\xc3\xbcvest trumme. Pehme puit on sobilik nikerdamiseks.'